98/613/EY: Komission päätös, tehty 21 päivänä lokakuuta 1998, Itävallan tasavallan valmistelemasta elintarvikkeiden ainesosina käytettyjen geenitekniikalla tuotettujen lisäaineiden ja aromiaineiden ilmoittamista koskevasta asetusluonnoksesta (tiedoksiannettu numerolla K(1998) 3158) (Ainoastaan saksankielinen teksti on todistusvoimainen) (ETA:n kannalta merkityksellinen teksti)



Virallinen lehti nro L 291 , 30/10/1998 s. 0035 - 0036



KOMISSION PÄÄTÖS, tehty 21 päivänä lokakuuta 1998, Itävallan tasavallan valmistelemasta elintarvikkeiden ainesosina käytettyjen geenitekniikalla tuotettujen lisäaineiden ja aromiaineiden ilmoittamista koskevasta asetusluonnoksesta (tiedoksiannettu numerolla K(1998) 3158) (Ainoastaan saksankielinen teksti on todistusvoimainen) (ETA:n kannalta merkityksellinen teksti) (98/613/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetun neuvoston direktiivin 79/112/ETY (1), sellaisena kuin se on viimeksi muutettuna Euroopan parlamentin ja neuvoston direktiivillä 97/4/EY (2), ja erityisesti sen 16 ja 17 artiklan, sekä katsoo, että direktiivin 79/112/ETY 16 artiklan 2 kohdassa säädetyn menettelyn mukaisesti Itävallan viranomaiset ovat ilmoittaneet komissiolle geenitekniikalla tuotettujen lisäaineiden ja aromiaineiden ilmoittamisesta annettavan asetuksen luonnoksesta, asetusluonnoksen 2 pykälässä säädetään, että elintarvikkeita, joissa on geenitekniikalla muunnettuja organismeja tai niistä valmistettuja tuotteita sisältäviä lisäaineita tai aromiaineita, ei saa pitää kaupan, ellei niiden merkinnöissä mainita selvästi, että mainittuja lisäaineita tai aromiaineita on tuotettu geenitekniikan avulla, komissio on kuullut pysyvässä elintarvikekomiteassa muita jäsenvaltioita direktiivin 79/112/ETY 16 artiklan 2 kohdan mukaisesti, jäsenvaltiot ja komissio ovat tunnustaneet, että on tärkeää tiedottaa kuluttajille myös geneettisesti muunnettujen tai geenitekniikalla tuotettujen lisäaineiden tai aromiaineiden käytöstä, koska heille tiedotetaan jo geenitekniikalla muunnettuja organismeja tai niistä valmistettuja tuotteita sisältävien ainesosien käytöstä, näin ollen olisi hyödyllistä tehdä mainittujen tuotteiden merkinnöissä pakolliseksi maininta, josta käy ilmi, että käytetyt lisäaineet tai aromiaineet on tuotettu geenitekniikan avulla, noudattaen samoja periaatteita kuin ne, joita on noudatettava geneettisesti muunnettuja organismeja tai niistä valmistettuja tuotteita sisältävien ainesosien merkinnöissä, yksipuolisesti Itävallan toteuttamana tällainen toimenpide kuitenkin estäisi yhteisön sisäistä kauppaa, tämän toteamuksen perusteella komissio on päättänyt antaa kielteisen lausunnon direktiivin 79/112/ETY 16 artiklan 2 kohdan toisen alakohdan nojalla, tyydyttävin vaihtoehto Itävallan säännösehdotuksen esille tuoman ongelman ratkaisemiseksi on antaa merkintöjä koskeva yhteisön säännös; komissio tekee parhaansa, jotta tällaiseen tyydyttävään ratkaisuun päästäisiin tämän päätöksen 1 artiklan mukaisessa määräajassa, näin ollen on välttämätöntä lykätä asianmukaiseen määräaikaan saakka kaikki tätä alaa koskevat kansalliset säädökset, ja tässä päätöksessä säädetyt toimenpiteet ovat pysyvän elintarvikekomitean lausunnon mukaiset, ON TEHNYT TÄMÄN PÄÄTÖKSEN: 1 artikla Itävallan tasavallan on lykättävä elintarvikkeiden ainesosina käytettävien, geenitekniikalla muunnettuja organismeja tai niistä valmistettuja tuotteita sisältävien lisäaineiden ja aromiaineiden merkitsemistä koskevan asetusluonnoksensa hyväksymistä 12 kuukaudella tämän päätöksen tiedoksi antamisesta. 2 artikla Tämä päätös on osoitettu Itävallan tasavallalle. Tehty Brysselissä 21 päivänä lokakuuta 1998. Komission puolesta Martin BANGEMANN Komission jäsen (1) EYVL L 33, 8.2.1979, s. 1 (2) EYVL L 43, 14.2.1997, s. 21